SAB voorbereid vir vlak 3(Foto: pixabay) Alkohol sal vanaf Maandag weer in Suid-Afrika gekoop en verkoop mag word wanneer vlak 3 van die afsonderingstydperk ingestel word. Die SAB het nou verskeie maatreëls ingestel om die risiko van verspreiding van die koronavirus gedurende vlak 3 te verminder. “Die bedryf het gesamentlik aan verskillende oplossings en maatreëls gewerk om te verseker dat afsetpunte vanaf 1 Junie op ŉ verantwoordelike manier kan handel dryf en hulle by die streng Covid-19-veiligheidsprotokol hou,” het Zoleka Lisa, visepresident van korporatiewe aangeleenthede by die SAB, in ŉ verklaring gesê. “As ŉ bedryf is daar baie gedink oor hoe afsetpunte soos tavernes, mikrobrouerye, distilleerders en wynverkopers by die regulasies ingesluit kan word, en dat tavernes met die regte ondersteuning erken word as ŉ [afsetpunt] waarin handel veilig gedryf kan word. Dit sal die risiko van verspreiding van Covid-19 tot die minimum beperk, terwyl ekonomiese bedrywighede steeds hervat kan word,” het Lisa gesê. Die SAB het nou veiligheidsmaatreëls spesifiek vir tavernes ingestel. Dit sluit in die verskaf van persoonlike beskermingstoerusting soos maskers, gesigskerms en handreiniger aan tavernes oor die hele land. Volgens Lisa sal eienaars van tavernes verder ingelig word oor die belangrikheid van verantwoordelike alkoholinname en die “moets” en “moenies” van handel gedurende die Covid-19-pandemie. “Aangesien Suid-Afrika die verkoop van alkohol in vlak 3 hervat, wil SAB handelaars herinner om ten volle aan veiligheidsprotokol te voldoen wanneer hulle aan lede van die publiek verkoop, en dat verbruikers verantwoordelik en matig in die veiligheid van hul huise moet drink,” het Lisa gesê. Maroela Media het vroeër berig die SAB moes vandeesmaand miljoene liters bier stort wat klaar gebrou is omdat hy ingevolge die afsonderingsregulasies nie toegelaat is om drank te vervoer nie.